Therese (41) i Bamako: – Har ingen planer om å gå ut
Bakgrunn: 170 tatt som gisler på hotell i Bamako i Mali Den norske 41-åringen har jobbet i Bamako i Mali siden 2003. Hun befinner seg i trygghet omtrent fire kilometer unna hotellet som nå er under angrep. – En tidligere ansatt kom til oss fordi det visstnok hadde vært noen uroligheter ved kontoret hans slik at de ansatte der fikk dra hjem. Deretter fikk jeg melding fra Norge om en gisselaksjon på Radisson hotell. Det var rett i nærheten av der den tidligere ansatte jobbet, forteller hun til VG. Ifølge lokale myndigheter skal minst tre personer være drept. Ifølge CNN er dette en franskmann og to lokalt ansatte.En rekke av de 170 gislene som er tatt på hotellet skal være utenlandske statsborgere. Blant dem av dem er flere franske - i tillegg til tyrkiske, belgiske, amerikanske og kinesiske statsborgere. Trolig er det enda flere. Ifølge FN bor det en stor FN-delegasjon på hotellet, med representanter fra en rekke ulike land. – Vi har foreløpig ikke fått meldinger om at nordmenn er rammet av angrepet. Men det er fortsatt veldig tidlig. Den norske ambassaden i Accra jobber med å undersøke saken, sier pressevakt Rune Bjåstad i Utenriksdepartementet (UD) til VG. Normisjon jobber med menighetsbyggende arbeid i Mali. To andre misjonærer jobber også i landet, men det er kun Glendrange som befinner seg i hovedstaden. – Jeg merker ingen ting her i byen, det er ganske rolig. Men jeg har ingen planer om å gå ut og se om jeg merker noe heller.Normisjon har vært i området siden 1981. – Vi vet at dette er et usikkert område, men vi velger å være her like vel. Det har skjedd lite i områdene vi befinner oss i. Jeg har oppfatning av at området skal ha høy sikkerhet, da det ligger i en bydel med mange ambassader og offentlige kontorer. Etter 12 år som misjonær i landet, vet Glendrange hvor hun bør og ikke bør oppholde seg. – Jeg pleier å være ganske forsiktig. Jeg oppholder meg ikke ofte på plasser der det er andre hvite personer, for eksempel hoteller eller restauranter der det ofte samler seg mange utlendinger. Kirkens Nødhjelps stedlige representant i Mali, Riborg Knudsen, befinner seg også i Bamako, og er heller ikke direkte berørt av terroraksjonen. – Der jeg befinner meg er det ganske stille, men vi hører sirener langt unna. Vi har fått beskjed om å ikke bevege oss i byen og at området rundt hotellet er avsperret, sier Knudsen til VG.Hun har vært i Mali siden sommeren 2013. Lokalt jobber Kirkens Nødhjelp med fredarbeid og ikkevoldelig konfliktløsning. Hun forteller at situasjonen i Mali er svært kompleks. – På den ene siden foregår det en fredsprosess der væpnede grupper og regjeringen har kommet til en enighet om en avtale med positiv utvikling. På den andre siden er det grupperinger som ikke er en del av denne avtalen som har kommet med trusler om terrorangrep. Flyktninghjelpen har per nå 14 ansatte i Bamako, og opplyser i en e-post til VG at alle er i sikkerhet. Ingen av disse ansatte er norske.
Therese Glendrange (41), misjonær i Normisjon, og befinner seg fire kilometer unna gisselsituasjonen i Bamako.